রাষ্ট্রপুঞ্জে পাকিস্তানকে তীব্র কটাক্ষ ভারতের

নয়াদিল্লি: রাষ্ট্রপুঞ্জের (United Nations) নিরাপত্তা পরিষদে পাকিস্তানকে (Pakistan) কড়া ভাষায় আক্রমণ করল ভারত (India)। মঙ্গলবার নারী, শান্তি ও নিরাপত্তা (Women, Peace and Security) বিষয়ক আলোচনায় রাষ্ট্রপুঞ্জে ভারতের স্থায়ী প্রতিনিধি পারভাথানেনি হারিশ পাকিস্তানকে এমন একটি দেশ হিসেবে অভিহিত করেন, যারা নিজেদের জনগণের উপর বোমা ফেলে এবং সুসংগঠিত গণহত্যা চালায়। তিনি বলেন, “যে দেশ নিজেদের জনগণের উপর বোমা ছোড়ে, তারা কেবল বিভ্রান্তি ছড়িয়েই বিশ্বকে ভুল পথে চালাতে পারে।”

আলোচনার সময় পাকিস্তানের এক প্রতিনিধি দাবি করেন, “কাশ্মীরি মহিলারা দশকের পর দশক যৌন নির্যাতনের শিকার।” এই বক্তব্যের জবাবে হারিশ বলেন, প্রতি বছরই পাকিস্তান ভারতকে নিয়ে বিভ্রান্তিকর মন্তব্য করে। তাঁর কথায়, *“যে জম্মু ও কাশ্মীরকে তারা অবৈধভাবে দখল করতে চায়, সেই অঞ্চল নিয়ে আমাদের ভূমিকা মানবিক ও স্বচ্ছ। নারী, শান্তি ও নিরাপত্তা ইস্যুতে ভারত অগ্রণী ভূমিকা পালন করছে।”

আরও পড়ুন: প্রধান বিচারপতির উপর আক্রমণ, কী বললেন মোদি

হারিশ পাকিস্তানের নৃশংস অতীতের প্রসঙ্গ টেনে বলেন, ১৯৭১ সালে ‘অপারেশন সার্চলাইট’-এর সময় পাকিস্তান সেনাবাহিনী প্রায় চার লক্ষ মহিলা নাগরিকের উপর গণধর্ষণ চালিয়েছিল। সেটাই প্রমাণ করে, মানবাধিকারের বিষয়ে পাকিস্তানের ভণ্ডামি কতটা গভীর।

এর আগেও, জেনেভায় জাতিসংঘের মানবাধিকার পরিষদের ৬০তম অধিবেশনে ভারত পাকিস্তানকে তীব্র আক্রমণ করেছিল। ভারতের কূটনীতিক মহম্মদ হোসেন তখন বলেন, “যে দেশ নিজের দেশে সংখ্যালঘুদের উপর নিপীড়ন চালায়, তাদের মানবাধিকারের ভাষণ দেওয়ার কোনও নৈতিক অধিকার নেই।”

দেখুন আরও খবর: